

# Минтимер Шәймиев Владимир Мединский белән очрашты

*25.03.2014*


Бүген Татарстан Республикасы Дәүләт Киңәшчесе, “Яңарыш” Республика фонды Попечительлек советы рәисе Минтимер Шәймиев РФ Мәдәният министры Владимир Мединский белән очрашты.


Очрашу башында Минтимер Шәймиев дәрәҗәле кунакка “Мәдәни мирас: борынгы Болгар һәм Зөя утрау-шәһәрлеге” мәдәни-тарихи проект буенча корылмаларның стенд һәм макетларын күрсәтте.


Әңгәмә барышында Минтимер Шәймиев республиканың ЮНЕСКО Бөтендөнья мирас комитеты белән бергә, Болгар тарихи-археологик комплексын һәм Зөя тарихи-архитектура комплексын Бөтендөнья мирас исемлегенә кертү буенча агымдагы эшләре турында сөйләде.


Шулай ук РФ Мәдәният министрлыгы һәм ТР Мәдәният министрлыгы арасында киләчәктә мәдәни-тарихи мирас объектларын файдалану һәм саклау өлкәсендә хезмәттәшлек мәсьәләләре турында фикер алышынды.


Очрашуда ТР Премьер-министры Илдар Халиков, ТР Президентының социаль мәсьәләләр буенча ярдәмчесе, “Яңарыш” фондының башкарма директоры Татьяна Ларионова, ТР мәдәният министры Айрат Сибагатуллин, ТР Туризм буенча агентлык җитәкчесе Сергей Иванов катнашты.


*ТР Президенты матбугат хезмәте*
Минтимер Шәймиев Владимир Мединский белән очрашты